L-ISTATI UNITI – TISĦON IL-QIEGĦA BEJN CLINTON U TRUMP Il-kandidat Presidenzjali Repubblikan, Donald Trump qal li l-pjan ta' politika internazzjonali ta' Hillary Clinton fis-Sirja jwassal għat-tielet gwerra dinjija. Huwa saħaq li l-Istati Uniti għandha tiffoka fuq li tiġġieled l-Istat Iżlamiku u mhux li tikkonvinċi lill-President Sirjan, Bashar al-Assad biex jirriżenja. Trump attakka wkoll lir-Repubblikani li ma ngħaqdux wara l-kandidatura tiegħu. Dan filwaqt li l-kampanja ta' Clinton akkużat lil Trump li qed jilgħab bis-sentimenti ta' biża' li għandhom ċerti Amerikani. FRANZA – OPERAZZJONI DELIKATA F'CALAIS Iktar minn elf u tliet mitt immigrant telqu minn Calais wara li bdiet operazzjoni biex tkun eliminata dik deskritta bħala 'ġungla', li hija l-kamp tal-immigranti fil-belt Franċiża. F'Calais kien hemm mas-sebat elef persuna f'kundizzjonijiet miżeri, li kienu ħarbu l-gwerra u l-faqar f'pajjiżhom, għal raġunijiet umanitarji. Rapporti mill-midja Franċiża kkonfermaw li l-maġġoranza tal-immigranti kkoperaw mal-awtoritajiet, madankollu, grupp ta' immigranti kellhom diżgwid mal-pulizija tant li dawn tal-aħħar kienu kostretti jisparaw gass tad-dmugħ biex iżommu l-kontroll. Sadanittant mal-mitt tifel u tifla tħallew waħedhom mingħajr post fejn jorqdu. L-ITALJA – L-ITALJA MAĦSUDA BIT-TERREMOTI Binjiet storiċi fiċ-ċentru tal-Italja sofrew ħsarat kbar wara li żewġ terremoti laqtu ċ-ċentru tal-Italja l-Erbgħa filgħaxija. Il-Ministru tal-Intern, Angelino Alfano qal li kien miraklu li ħadd ma miet. Dan filwaqt li kienu għexieren ta' persuni li ngħataw kura għax-xokk jew ġrieħi ħfief li ġarrbu. B'xorti tajba ż-żewġ theżżiżiet ma kinux fondi u kejlu disa' u tmien kilometri taħt l-art. Jidher li l-belt ta' Camerino sofriet l-akbar ħsarat filwaqt li f'Campo ġġarfet knisja tas-seklu ħmistax. Ħafna mid-djar ukoll ġarrbu ħsarat u kkawżaw mijiet ta' residenti jqattgħu l-lejl fil-karozzi u xelters ta' emerġenza. Dawn iż-żewġ terremoti seħħew wara li f'Awissu li għadda, mitejn tmienja u disgħin persuna tilfu ħajjithom kawża ta' terremot qawwi f'Amatrice fl-Italja. IS-SIRJA – IMUTU AKTAR TFAL FIS-SIRJA Attakki mill-ajru fil-provinċja ta' Idlib qed ikunu kkunsidrati bħala l-agħar attakki minn meta bdiet il-gwerra fis-Sirja. Uffiċjal għoli tan-Nazzjonijiet Magħquda ddeskriva dawn l-attakki bħala krimini tal-gwerra hekk kif minn tal-inqas inqatlu ħamsa u tletin persuna, il-maġġoranza tagħhom tfal. L-attakki saru bħala parti minn operazzjoni militari mwettqa mill-qawwiet Russi u Sirjani. Il-Gvern Sirjan sostna li dan sar biex tiġi eliminata l-preżenza tar-ribelli. Il-belt ta' Idlib tinsab viċin Aleppo, belt oħra fil-qalba tal-kunflitt imdemmi fis-Sirja. IL-PAKISTAN – MASSAKRU F'AKKADEMJA TAL-PULIZIJA Minn tal-inqas disgħa u ħamsin gwardjan inqatlu fil-Pakistan wara li tliet militanti armati b'bombi, attakkaw akkademja tal-pulizija fil-belt ta' Quetta. Kien biss wara operazzjoni ta' salvataġġ li damet għaddejja sigħat, li l-irġiel li wettqu l-attakk, inqatlu wkoll. Dan wara li żammew numru t'ostaġġi. Ħadd ma refa' r-responsabbiltà għal dan l-attakk, għalkemm attakki simili f'din il-belt twettqu minn separatisti u militanti Iżlamiċi. L-AWSTRALJA – INĊIDENT JOQTOL ERBA' PERSUNI Erba' persuni tilfu ħajjithom fl-Awstralja wara inċident fuq waħda mill-attrazzjonijiet prinċipali tal-park tad-divertiment Dreamworld fil-Gold Coast. Il-Pulizija ta' Queensland iddeskriviet l-inċident li fih tilfu ħajjithom żewġ nisa u żewġt irġiel bħala wieħed kritiku. Dreamworld huwa l-ikbar park ta' divertiment fl-Awstralja, b'aktar minn ħamsin attrazzjoni. Fi stqarrija li ħarġet l-amministrazzjoni tal-park intqal li kawża tal-inċident ingħalaq il-park. Intqal ukoll li għaddejja ħidma konġunta bejn l-awtoritajiet u l-pulizija biex jiġu stabbiliti l-fatti dwar l-inċident.